ORDE do 7 de marzo de 2008 pola que se convocan actividades formativas de inglés, francés, alemán, portugués e de música para o ano 2008 no estranxeiro, destinadas a profesorado que imparte docencia en niveis non-universitarios, e se aproban as súas bases de concesión.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 18/03/2008

No marco da Lei orgánica 2/2006, do 3 de maio, de educación (LOE), dentro da cooperación interterritorial da Consellería de Educación e Ordenación Universitaria e o Ministerio de Educación y Ciencia (PALE); dentro dos desenvolvementos que sobre linguas estranxeiras se regulan nos decretos 130/2007, do 28 de xuño, e 133/2007, do 5 de xullo, que establecen os currículos da educación primaria e da educación secundaria obrigatoria, respectivamente, a Consellería de Educación e Ordenación Universitaria vén convocando, desde hai dez anos, actividades formativas no estranxeiro para o profesorado, co obxecto de fomentar a actualización metodolóxica e a mellora do seu nivel de competencia comunicativa en contacto directo coa cultura dos países de orixe das linguas inglesa, francesa, alemá e portuguesa. Máis recentemente, esta consellería, consciente da importancia da aprendizaxe destas linguas para os cidadáns da nosa comunidade autónoma e da preocupación que neste sentido se manifesta desde
todos os ámbitos sociais, puxo en marcha o proxecto de anticipación da primeira lingua estranxeira no segundo ciclo da educación infantil e no primeiro ciclo da educación primaria, o programa CUALE e os programas de seccións e aulas bilingües, respectivamente, que requiren para a súa óptima implantación dun profesorado especialista actualizado e cun alto nivel de competencia comunicativa.
O contexto europeo da nosa comunidade, plurilingüe e multicultural, exixe que todos os membros da sociedade estean en igualdade de condicións para poderen acceder e gozar das oportunidades que a Unión Europea lles ofrece no mundo laboral, persoal e de acceso á cultura a través das tecnoloxías da comunicación e da información. A consecución destes obxectivos debe igualmente considerarse desde a perspectiva da contribución a reforzar unha cidadanía europea activa, cunha educación que invite a xente nova a asumir as súas responsabilidades a nivel supranacional e de contribución á creación dunha Unión Europea aberta a todos os países, baseada na comprensión, na cooperación, na tolerancia e na solidariedade.
Na procura destes fins, a Administración educativa galega é consciente da súa tarefa na formación permanente do profesorado e no deseño de actividades formativas que lle proporcionen a oportunidade de enriquecer os coñecementos nestas linguas, noutros sistemas educativos e no contorno cultural deles.
Baseándose na cooperación activa entre a Consellería de Educación e Ordenación Universitaria e institucións e organizacións educativas estranxeiras, establécese un deseño de actividades formativas para realizar na Gran Bretaña, Francia, Irlanda, Alemaña e Portugal, coa oferta de cursos de formación e de actividades de intercambio de profesores que lles facilite a mellora da competencia lingüística e fomente o interese pola cultura dese país.
En consecuencia co anteriormente exposto, e en virtude das competencias que lle son atribuídas pola normativa vixente, a Consellería de Educación e Ordenación Universitaria
DISPÓN:
Artigo 1º.-Obxectivo desta convocatoria.
O obxectivo desta orde é convocar actividades de formación no estranxeiro para o ano 2008, dirixidas ao profesorado de educación infantil, educación primaria, educación secundaria, formación profesional, educación de adultos e ensinanzas de réxime especial, destinado actualmente e durante o vindeiro curso 2008-2009 en centros públicos dependentes desta comunidade autónoma.
As actividades convocadas son as seguintes:
a) Cursos de formación:
1. Un curso de inglés para 15 profesoras e profesores de ensino secundario, educación de adultos, ensinanzas de réxime especial, de escolas oficiais de idiomas, de inspección educativa e para persoas asesoras de formación permanente do profesorado, especialistas en inglés, que se impartirá na Universidade de Limerick (Irlanda), cunha duración de 4 semanas e desenvolvido do 30 de xuño ao 25 de xullo de 2008; 11 prazas para o profesorado de ensino secundario, 2 prazas para o profesorado do corpo de escolas oficiais de idiomas, 1 praza para o corpo de inspección educativa e 1 praza para persoas asesoras de formación permanente do profesorado; no caso de quedaren prazas vacantes nos corpos de escolas oficiais de idiomas, no de inspección educativa ou por parte dos asesoras e asesores de formación as prazas serán cubertas polo resto do profesorado solicitante desta actividade.
2. Un curso de inglés para 15 mestras e mestres e para persoas asesoras de formación permanente do profesorado, especialistas en inglés, que se impartirá na Universidade de Limerick (Irlanda), cunha duración de 4 semanas e desenvolvido do 30 de xuño ao 25 de xullo de 2008; 14 prazas para o profesorado de ensino primario e 1 praza para persoas asesoras de formación permanente do profesorado; no caso de quedar vacante a praza por parte dos asesoras e asesores, esta praza será cuberta polo resto do profesorado solicitante desta actividade.
3. Un curso de inglés para 25 profesoras e profesores de educación secundaria, formación profesional, educación de adultos, ensinanzas de réxime especial, de inspección educativa e persoas asesoras de formación permanente do profesorado, non especialistas en inglés. O curso terá lugar en Limerick (Irlanda) do 30 de xuño ao 11 de xullo de 2008; 23 prazas para o profesorado de ensino secundario, 1 praza para o corpo de inspección educativa e 1 praza para persoas asesoras de formación permanente do profesorado; no caso de quedaren vacantes as prazas destinadas ao corpo de inspección educativa ou por parte dos asesoras e asesores, serán cubertas polo resto do profesorado solicitante desta actividade.
4. Un curso de inglés para 25 profesoras e profesores de educación secundaria, formación profesional, educación de adultos, ensinanzas de réxime especial, de inspección educativa e persoas asesoras de formación permanente do profesorado, non-especialistas en inglés. O curso terá lugar en Limerick (Irlanda) do 14 ao 25 de xullo de 2008; 23 prazas para o profesorado de ensino secundario, 1 praza para o corpo de inspección educativa e 1 praza para persoas asesoras de formación permanente do profesorado; no caso de quedaren vacantes as prazas destinadas ao corpo de inspección educativa ou por parte dos asesoras e asesores, serán cubertas polo resto do profesorado solicitante desta actividade.
5. Un curso de inglés para 15 mestras e mestres e persoas asesoras de formación permanente do profesorado, non-especialistas en inglés. O curso terá lugar en Limerick (Irlanda) do 30 de xuño ao 11 de xullo de 2008; 14 prazas para o profesorado do corpo de mestres e 1 praza para persoas asesoras de formación permanente do profesorado, no caso de quedar vacante a praza por parte dos asesoras e asesores, serán cubertas polo resto do profesorado solicitante desta actividade.
6. Un curso de inglés para 15 mestras e mestres e persoas asesoras de formación permanente do profesorado, non-especialistas en inglés. O curso terá lugar en Limerick (Irlanda) do 14 ao 25 de xullo de 2008; 14 prazas para o profesorado do corpo de mestres e 1 praza para persoas asesoras de formación permanente do profesorado, no caso de quedar vacante a praza por parte dos asesoras e asesores será cuberta polo resto do profesorado solicitante desta actividade.
7. Un curso de afondamento en técnicas de música para 20 docentes especialistas nas materias propias do currículo de música na educación primaria, na educación secundaria obrigatoria, na formación profesional, no bacharelato, na inspección educativa e para asesores de música de formación permanente do profesorado. O curso terá lugar en Limerick (Irlanda) do 30 de xuño ao 11 de xullo de 2008. Destas prazas reservarase 1 para o corpo de inspección educativa e outra para asesoras e asesores de formación permanente do profesorado; no caso de quedaren vacantes as prazas destinadas ao corpo de inspección educativa ou por parte dos asesoras e asesores, serán cubertas polo resto do profesorado solicitante desta actividade.
8. Un curso de francés dirixido a 15 mestras e mestres, profesoras e profesores de educación secundaria, educación de adultos, ensinanzas de réxime especial, de inspección educativa e persoas asesoras de formación permanente do profesorado especialistas en francés. O curso terá lugar en Nantes (Francia) do 7 ao 25 de xullo de 2008; 11 prazas para o profesorado de ensino primario e secundario, 2 prazas para o profesorado do corpo de escolas oficiais de idiomas, 1 praza para o corpo de inspección educativa e 1 praza para persoas asesoras de formación permanente do profesorado; no caso de quedaren vacantes nos corpos de escolas oficiais de idiomas, no de inspección educativa ou por parte dos asesoras e asesores, as prazas serán cubertas polo resto do profesorado solicitante desta actividade.
9. Un curso de francés para 30 mestras e mestres e persoas asesoras de formación permanente do profesorado, non especialistas en francés. O curso terá lugar en Nantes (Francia) do 7 ao 25 de xullo de 2008; 29 prazas para o profesorado do corpo de mestres e 1 praza para persoas asesoras de formación permanente do profesorado, no caso de quedar vacante esta praza será cuberta polo profesorado solicitante desta actividade.
10. Un curso de francés para 30 profesoras e profesores de educación secundaria, formación profesional, educación de adultos, ensinanzas de réxime especial, inspección educativa e persoas asesoras de formación permanente do profesorado, non especialistas en francés. O curso terá lugar en Nantes (Francia) do 7 ao 25 de xullo de 2008; 28 prazas para o profesorado de ensino secundario, 1 praza para o corpo de inspección educativa e 1 praza para persoas asesoras de formación permanente do profesorado; no caso de quedaren vacantes no corpo de inspección educativa ou por parte dos asesoras e asesores, as prazas serán cubertas polo resto do profesorado solicitante desta actividade.
11. Un curso de alemán para 15 profesoras e profesores de educación infantil, educación primaria, educación secundaria, formación profesional, educación de adultos, ensinanzas de réxime especial e persoas asesoras de formación permanente do profesorado, especialistas e non especialistas na lingua, que terá lugar no Goethe Institut Freiburg (Alemaña), cunha duración de 2 semanas e desenvolvido do 7 ao 18 de xullo de 2008; 14 prazas reservaranse para o profesorado e 1 para os asesoras e asesores de formación permanente do profesorado; no caso de quedaren vacantes desta reserva, as prazas serán cubertas polo resto do profesorado solicitante desta actividade.
12. Un curso de portugués para 30 docentes de educación infantil, educación primaria, educación secundaria, formación profesional, educación de adultos, ensinanzas de réxime especial e persoas asesoras de formación permanente do profesorado, especialistas e non especialistas na lingua, que terá lugar na Universidade do Miño, en Braga (Portugal), cunha duración de dúas semanas e desenvolvido do 1 ao 15 de xullo de 2008. Reservarase 1 praza para asesoras e asesores de formación permanente do profesorado; no caso de quedar vacante esta reserva a praza será cuberta polo resto do profesorado solicitante desta actividade.
b) Actividades de intercambio:
1. Un intercambio posto a posto para 10 profesoras e profesores que impartan francés no ensino secundario ou nas escolas oficiais de idiomas, cunha duración de 3 semanas, con docentes de español en Francia, desenvolvido no primeiro trimestre do curso 2008-2009.
2. Un intercambio-asistencia (jobshadow) para 5 mestras e mestres e para 10 profesoras e profesores de ensino secundario e de escolas oficiais de idiomas que impartan inglés, con docentes de español en Gran Bretaña. O intercambio terá unha duración de dúas semanas. As datas de desenvolvemento desta actividade serán acordadas polas autoridades educativas dentro do primeiro trimestre do curso 2008-2009.
Artigo 2º.-Modalidade das actividades.
O profesorado poderá solicitar os dous tipos de actividade: cursos e intercambios, indicando na folla de solicitude do anexo I a súa prioridade. Nas actividades de intercambio posto a posto e de intercambio-asistencia (jobshadow), a Consellería de Educación e Ordenación Universitaria poderá reducir o número de prazas ofertadas naqueles casos en que, debido a causas de forza maior, as administracións educativas colaboradoras do país correspondente non poidan dispoñer do profesorado necesario para a formación das parellas de docentes.
Artigo 3º.-Financiamento das actividades.
O financiamento dos gastos descritos realizarase con cargo á aplicación orzamentaria 09.02.422I.640.1 por importe de 249.250  no exercicio orzamentario de 2008.
Artigo 4º.-Condicións e requisitos de participación.
Os solicitantes destas actividades deberán reunir os seguintes requisitos:
1. Ser profesor/a, inspector/a ou asesor/a de linguas estranxeiras para as actividades que así o requiran.
Para os efectos desta orde enténdese que son especialistas de idiomas: os catedráticos/as e profesores/as de ensino secundario de inglés, francés, alemán e portugués, os mestres/as de inglés e francés e os catedráticos/as e profesores/as de EOI de francés, inglés, alemán e portugués.
2. Impartir as materias propias do currículo de música na educación primaria, educación secundaria obrigatoria, na formación profesional, no bacharelato, ser asesor/a de formación permanente do profesorado ou inspector/a de música, para o curso de afondamento en técnicas de música.
3. Con carácter xeral, ter, como mínimo, tres anos de antigüidade (con data 31 de agosto de 2008) como funcionario/a de carreira nos corpos de mestres, educación secundaria, formación profesional, educación de adultos e ensinanzas de réxime especial ou de inspección educativa. No caso do profesorado solicitante das actividades de intercambio posto a posto e intercambios-asistencia (jobshadow), a exixencia será ser funcionario en prácticas ou funcionario de carreira, sen mínimo de antigüidade.
4. Para as prazas destinadas á Inspección Educativa e aos asesores/as de formación permanente, estar en situación de servizo activo na Inspección Educativa ou nas estructuras de formación permanente do profesorado na actualidade e durante o curso para o cal se solicita a actividade; para a asistencia a estas actividades estes solicitantes deberán usar o seu período vacacional.
5. Para as prazas destinadas ao profesorado, impartir clase en centros públicos dependentes da Consellería de Educación e Ordenación Universitaria na actualidade e durante o curso para o que se solicita a actividade.
6. Acreditar a posesión do título de Celga 4 ou certificación equivalente, agás para os docentes que imparten lingua galega.
Artigo 5º.-Criterios de valoración.
1. Criterio de preferencia.
Terán preferencia na adxudicación das prazas convocadas para os cursos de formación ofertados no artigo 1º a) aqueles solicitantes que non participaron en cursos convocados pola Consellería de Educación e Ordenación Universitaria a través da orde de actividades formativas no estranxeiro nas cinco últimas convocatorias (anos 2003, 2004, 2005, 2006 e 2007).
2. Persoal excluído desta convocatoria.
-Os solicitantes aos cales se lle concedese un curso de formación destas accións formativas nas convocatorias dos anos 2006 e 2007.
-Os solicitantes que estean gozando no curso 2007-2008, ou que teñan concedida para o curso 2008-2009, licenza por estudos outorgada pola Consellería de Educación e Ordenación Universitaria.
Artigo 6º.-Organización e características dos cursos.
1. A organización dos cursos, do intercambio posto a posto e do intercambio-asistencia (jobshadow) correspóndelle á Consellería de Educación e Ordenación Universitaria, quen poderá convir os servizos necesarios para levar a cabo estas actividades.
2. A Dirección Xeral de Ordenación e Innovación Educativa, co obxecto de asegurar un mellor desenvolvemento destas actividades na súa modalidade de curso de formación, promoverá a elección dun coordinador de grupo entre as persoas seleccionadas para participaren en cada un dos cursos convocados.
As funcións do coordinador de grupo serán de enlace entre o profesorado seleccionado e o Servizo de Formación do Profesorado, por unha banda, e de enlace do profesorado seleccionado e a institución educativa que imparta o curso, pola outra.
3. Os cursos para especialistas e os intercambios estarán orientados á mellora do nivel de competencia lingüística e á actualización metodolóxica no ensino das linguas estranxeiras e no ensino precoz delas. Os cursos para profesorado non especialista están orientados á mellora do nivel de competencia lingüística no idioma obxecto do curso. Impartirase ademais un curso de afondamento en técnicas de música dirixido a profesores de primaria e secundaria en lingua inglesa.
Artigo 7º.-Solicitudes de participación e prazo de presentación.
Para poder facilitar e axilizar o trámite de selección, as persoas solicitantes deberán completar, on line, a solicitude e o anexo que como formulario electrónico se atoparán na páxina web
http://www.edu.xunta.es/formaes.
As solicitudes unha vez validadas e impresas deberán estar asinadas polos solicitantes.
Posteriormente, estas solicitudes dirixidas á Consellería de Educación e Ordenación Universitaria, San Caetano s/n, 15781 Santiago de Compostela, xunto coa documentación expresada no artigo 8º, deberán presentarse no prazo de un mes contado a partir do día seguinte á publicación desta orde no Diario Oficial de Galicia, a través do rexistro xeral da Consellería de Educación e Ordenación Universitaria, das súas delegacións provinciais ou mediante calquera dos procedementos establecidos no artigo 38.4º da Lei 30/1992, de réxime xurídico das administracións públicas e do procedemento administrativo común, é imprescindible que na instancia apareza a data de recepción no organismo público correspondente. Se a solicitude é remitida por correo, é necesario que se presente en sobre aberto para que sexa datado e selado polo funcionario de correos antes de que se proceda á súa certificación.
Artigo 8º.-Documentación.
Á solicitude xuntaráselle a seguinte documentación:
a) No caso dos docentes destinados en centros públicos, certificado expedido polo secretario/a do centro, co visto e prace do seu director/a, en que conste a materia ou materias que imparte a persoa solicitante durante o curso 2007-2008.
b) Título de Celga 4 ou certificación equivalente, agás para os docentes que imparten lingua galega.
c) Acreditación dos méritos académicos, profesionais ou de calquera índole que se considere conveniente alegar. Estes serán xustificados mediante os documentos que se especifican no baremo que se inclúe no anexo II desta orde.
d) Relación numerada e asinada da documentación presentada, seguindo a orde que aparece no indicado anexo II.
A compulsa de documentos xustificativos de méritos, e calquera outro que a persoa solicitante incorpore á súa instancia, poderá efectuarse nos centros de educación infantil/primaria, centros públicos integrados, centros de secundaria e escolas de ensino de réxime especial, compulsa que asinará o/a director/a ou secretario/a do centro, sen prexuízo de que poida realizarse nos distintos órganos administrativos acreditados para tal fin.
Non serán tidos en conta nin valorados os méritos alegados e non xustificados debidamente, nin os que aleguen fóra do prazo o que se refire o artigo 7º desta convocatoria.
Artigo 9º.-Procedemento para a adxudicación das prazas.
1. A selección das persoas candidatas realizaraa unha comisión integrada polos seguintes membros:
-Presidenta: a directora xeral de Ordenación e Innovación Educativa ou persoa en quen delegue.
-Vogais: ata un máximo de catro vogais, con categoría de subdirector xeral, xefe de servizo ou membros da Inspección Educativa.
-Unha persoa funcionaria da Consellería de Educación e Ordenación Universitaria, que actuará como secretario/a, con voz e sen voto.
-Os sindicatos integrantes da mesa sectorial de persoal docente non-universitario poderán nomear un representante para asistir ás sesións da comisión.
-A comisión poderá solicitar a incorporación de persoas asesoras especialistas, limitándose as devanditas persoas a prestaren a súa colaboración.
A comisión poderá dispoñer a constitución dunha subcomisión técnica especializada só para os efectos de colaborar na valoración dos méritos previstos nos puntos 1 e 2 do baremo do anexo II. Ás reunións desta subcomisión poderán asistir representantes das organizacións sindicais con representación na mesa sectorial de persoal docente.
Esta comisión rexerase polo previsto no Decreto 144/2001, do 7 de xuño.
2. A comisión seleccionadora realizará unha preselección segundo a puntuación obtida conforme o baremo que figura como anexo II desta convocatoria. En caso de empate entre os funcionarios, este dirimirase atendendo sucesivamente aos seguintes criterios:
a) Maior puntuación no punto 1 do baremo.
c) Maior puntuación no punto 2.2 do baremo.
A continuación, desempatará o número de rexistro persoal máis baixo e, se é o caso, ano de oposición e número de lista.
3. Rematada a preselección, a comisión fará pública a resolución provisional, que se exporá no taboleiro de anuncios da Consellería de Educación e Ordenación Universitaria no edificio administrativo de San Caetano e nos das delegacións provinciais, así como no portal educativo da Consellería de Educación e Ordenación Universitaria da Xunta de Galicia (www.edu.xunta.es/formaes) na internet.
A exposición abrirá un prazo de dez días naturais para efectuar reclamacións ou renuncias á concesión das actividades ante a presidenta da comisión. Transcorrido este prazo, unha vez estudadas e, se é o caso, atendidas as devanditas reclamacións e renuncias, a comisión seleccionadora elevaralle a proposta definitiva á conselleira de Educación e Ordenación Universitaria, que resolverá a relación final dos seleccionados.
Así mesmo, publicarase unha listaxe de suplentes ordenados por puntuación.
A resolución definitiva publicarase no Diario Oficial de Galicia e exporase nos taboleiros de anuncios e no portal educativo da Consellería de Educación e Ordenación Universitaria da Xunta de Galicia (www.edu.xunta.es/formaes) na internet.
4. Contra esta resolución, que esgota a vía administrativa, os interesados poderán interpoñer recurso potestativo de reposición ante a conselleira de Educación e Ordenación Universitaria no prazo dun mes contado a partir do día seguinte ao da súa publicación no DOG, segundo o disposto nos artigo 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses ante o Tribunal Superior de Xustiza de Galicia.
Artigo 10º.-Renuncias e retirada de documentación.
1. Unha vez resolta esta convocatoria, soamente se admitirán renuncias ás actividades concedidas nos casos de excepcional gravidade e libremente apreciadas pola presidenta da comisión. O profesorado que non participe na actividade para a que foi seleccionado perderá a súa preferencia para participar nas vindeiras tres convocatorias da actividade, agás nos casos excepcionais autorizados.
As prazas vacantes seranlles ofertadas aos candidatos/as suplentes por chamamento directo segundo a relación publicada.
2. Unha vez transcorridos tres meses desde a data de publicación da resolución definitiva no Diario Oficial de Galicia, as persoas interesadas, ou os seus representantes legais, disporán dun prazo de seis meses para poder retirar a documentación ante a este prazo, entenderase que renuncian á súa devolución.
3. As solicitudes consideraranse desestimadas de non quedar resolta a convocatoria no prazo de seis meses, desde a data da súa publicación no Diario Oficial de Galicia.
Artigo 11º.-Comunicación.
Toda a información con respecto á organización e desenvolvemento dos cursos, viaxes ao lugar de realización e reunións informativas será anunciada no enderezo web
http://www.edu.xunta.es/formaes.
Artigo 12º.-Condicións económicas.
1. Cantidades que se percibirán:
a) Os gastos de docencia dos cursos en Irlanda, así como os de aloxamento e mantenza, serán financiados directamente pola Consellería de Educación e Ordenación Universitaria. Ás persoas participantes proporcionaráselles un cuarto na residencia da Universidade de Limerick, que inclúe o dereito ao uso da cociña do apartamento, así como os bonos para o xantar no comedor da universidade, ou nun comedor similar, nos días lectivos (20 bonos para os cursos de catro semanas e 10 bonos para os cursos de dúas semanas). O profesorado asistente percibirá o importe correspondente aos gastos de desprazamento desde o centro de destino ao lugar de realización do curso e viceversa. As persoas asistentes percibirán bolsas de 35  por día correspondentes aos fins de semana (6 bolsas para o curso de catro semanas e 2 para os cursos de dúas semanas). Por estes dous conceptos, viaxe e bolsa, o profesorado non poderá percibir unha contía superior aos 900  por participante.
b) Os gastos de docencia, os de aloxamento e xantar, nos días lectivos, dos cursos de francés que teñan lugar en Nantes, serán financiados directamente pola Consellería de Educación e Ordenación Universitaria. Este profesorado percibirá o importe correspondente aos gastos de desprazamento desde o centro de destino ao lugar de realización do curso e viceversa, así como as bolsas de 35  por día correspondentes aos fins de semana e día festivo. Por estes dous conceptos, viaxe e bolsa, o profesorado non poderá percibir unha contía superior aos 850  por participante.
c) Os gastos de docencia, os de aloxamento e xantar, nos días lectivos, do curso de alemán que se celebre en Freiburg, serán financiados directamente pola Consellería de Educación e Ordenación Universitaria. Este profesorado percibirá o importe correspondente aos gastos de desprazamento desde o centro de destino ao lugar de celebración do curso e viceversa, así como as bolsas de 35  por día correspondentes ao fin de semana. Por estes dous conceptos, viaxe e bolsa, o profesorado non poderá percibir unha contía superior aos 900  por participante.
d) Os gastos de docencia, os de aloxamento e manutención, nos días lectivos, do curso de portugués que teña lugar en Braga, serán financiados directamente pola Consellería de Educación e Ordenación Universitaria. Este profesorado percibirá o importe correspondente aos gastos de desprazamento desde o centro de destino ao lugar de realización do curso e viceversa, así como as bolsas de 35  por día correspondentes á fin de semana. Por estes dous conceptos, viaxe e bolsa, o profesorado non poderá percibir unha contía superior aos 650  por participante.
e) O profesorado de francés de secundaria e de escolas oficiais de idiomas que sexa seleccionado para participar na actividade de intercambio posto a posto con Francia recibirá unha bolsa de estudos por día de 90 , así como o importe correspondente aos gastos de desprazamento desde o seu centro de destino ao centro de destino francés e viceversa. Por estes dous conceptos, viaxe e bolsa o profesorado non poderá percibir unha contía superior aos 2.230  por participante.
f) O profesorado de inglés de ensino primario, secundario e de escolas oficiais de idiomas que sexa seleccionado para participar na actividade de intercambio-asistencia (jobshadow) con Gran Bretaña percibirá unha bolsa de estudos por día de 90 , así como o importe correspondente aos gastos de desprazamento desde o centro de destino ao lugar de realización do curso e viceversa. Por estes dous conceptos, viaxe e bolsa, o profesorado non poderá percibir unha contía superior a 1.720  por participante.
2. Para facer efectivas estas cantidades os beneficiarios deberán presentar no prazo de 15 días, contado desde a data do remate
a) Unha memoria pedagóxica da actividade, segundo as pautas proporcionadas polo Servizo de Formación do Profesorado.
b) Xustificación da totalidade do custo da viaxe acompañada dos xustificantes orixinais (billetes de avión, autobús, tren, etc.).
c) Copia compulsada do certificado expedido polo centro estranxeiro, no caso dos asistentes a cursos de idiomas.
Artigo 13º.-Retribucicións.
Durante o tempo de duración das actividades de formación o profesorado seleccionado recibirá os emolumentos correspondentes ás súas retribucións básicas e complementarias, ademais da axuda compensatoria de gastos mencionada no artigo 12º desta orde.
Artigo 14º.-Habilitación normativa.
Autorízase a Dirección Xeral de Ordenación e Innovación Educativa para adoptar as medidas necesarias para a aplicación e desenvolvemento desta orde.
Artigo 15º.-Entrada en vigor.
Esta orde entrará en vigor o día seguinte ao da súa publicación no DOG.
Santiago de Compostela, 7 de marzo de 2008.
Laura Sánchez Piñón
Conselleira de Educación e Ordenación
Universitaria
Ver referencia pdf "05500D005P012.PDF"
Ver referencia pdf "05500D007P019.PDF"